BH กำไรติดล็อกดาวน์
เปิดงบไตรมาส 1/2563 ออกมาเป็นรายแรก..! สำหรับบริษัท โรงพยาบาลบำรุงราษฎร์ จำกัด (มหาชน) หรือ BH ก็ทำเซ็นติเมนต์หุ้นโรงพยาบาลแย่ไปไม่น้อย...หลังจากกำไรสุทธิวูบหนัก 29.2% เหลือแค่ 765 ล้านบาท จากช่วงเดียวกันของปีก่อนที่มีกำไรสุทธิ 1,081 ล้านบาท
5 พ.ค. 2563

สำนักข่าวรัชดา
เปิดงบไตรมาส 1/2563 ออกมาเป็นรายแรก..! สำหรับบริษัท โรงพยาบาลบำรุงราษฎร์ จำกัด (มหาชน) หรือ BH ก็ทำเซ็นติเมนต์หุ้นโรงพยาบาลแย่ไปไม่น้อย…หลังจากกำไรสุทธิวูบหนัก 29.2% เหลือแค่ 765 ล้านบาท จากช่วงเดียวกันของปีก่อนที่มีกำไรสุทธิ 1,081 ล้านบาท
ขณะที่รายได้จากโรงพยาบาลก็ลดลง 12.0% มาอยู่ที่ 4,090 ล้านบาท จากช่วงเดียวกันของปีก่อนอยู่ที่ 4,650 ล้านบาท
กำไรที่ลดลงของ BH ครั้งนี้ เกิดจากมาตรการล็อกดาวน์ของหลาย ๆ ประเทศ เพื่อหนีการแพร่ระบาดของไวรัสวายร้ายโควิด-19…
ส่งผลให้รายได้จากกลุ่มลูกค้าชาวต่างชาติ ซึ่งเป็นฐานลูกค้าหลักของ BH ลดลงถึง 16.4% ส่วนรายได้จากลูกค้าคนไทยลดลง 2.5%
นั่นทำให้สัดส่วนลูกค้าชาวต่างชาติ ณ สิ้นไตรมาส 1/2563 อยู่ที่ 65.3% ลดลงจาก 68.7% ในไตรมาส 1/2562 ส่วนลูกค้าคนไทยมีสัดส่วนอยู่ที่ 34.7% เพิ่มขึ้นจาก 31.3% ในไตรมาส 1/2562
เกิดเป็นปรากฏการณ์กำไรติดล็อกดาวน์ซะงั้น..!!
นอกจากนี้ BH ยังได้รับผลกระทบจากมาตรฐานบัญชีใหม่ TFRS 16 เรื่องสัญญาการเช่า…ต้องตั้งด้อยค่าเพิ่มขึ้นจาก 298 ล้านบาทในไตรมาส 1/2562 เป็น 311 ล้านบาท ในไตรมาส 1/2563 ซ้ำเติมอีก…
ขณะที่ค่าใช้จ่ายในการบริหารก็เพิ่มขึ้น 7.1% อยู่ที่ 819 ล้านบาท เป็นผลมาจากค่าใช้จ่ายในการบำรุงรักษาซอฟต์แวร์เพิ่มขึ้นจำนวน 30 ล้านบาท
ส่งผลให้ EBITDA ลดลง 23.6% เป็น 1,238 ล้านบาท จาก 1,621 ล้านบาทในไตรมาส 1/2562 และ EBITDA Margin อยู่ที่ 29.9% ลดลงจาก 34.5% ในไตรมาส 1/2562
กลายเป็นสัญญาณอันตรายที่บ่งบอกว่า ปี 2563 คงไม่ใช่ปีที่สดใสของ BH แน่ ๆ…
อย่าลืมว่า เดิม BH รวมถึงโรงพยาบาลที่เน้นจับกลุ่มลูกค้าชาวต่างชาติ ต้องเผชิญปัจจัยเสี่ยงจากภาวะเศรษฐกิจโลกที่ชะลอตัว ซึ่งส่งผลกระทบต่อกำลังซื้อของลูกค้าต่างชาติที่เคยบินมารักษาพยาบาลในไทยอยู่แล้ว…
พอมีการแพร่ระบาดของไวรัสโควิด-19 จนหลายประเทศต้องออกมาตรการล็อกดาวน์ ก็ยิ่งซ้ำเติม BH
แม้สถานการณ์ในหลายประเทศแนวโน้มดีขึ้น…แต่ทุกอย่างยังไม่เหมือนเดิม และคงยากที่จะกลับไปจุดเดิม
นั่นเท่ากับว่า “ไตรมาส 1/2563 ว่าแย่แล้ว..!! ไตรมาส 2/2563 อาจแย่กว่าอีก..!!” และอาจลากยาวไปจนถึงช่วงปลายปีด้วยซ้ำ
สถานการณ์น่าห่วงจริง ๆ…
สงสัยต้องฝากความหวังไว้ที่ ธุรกิจนำเข้า ส่งออก ขายปลีกขายส่งผลิตภัณฑ์ยา อาหารเสริม อาหารและเครื่องดื่มทุกชนิด เครื่องสำอาง และเวชภัณฑ์อื่น ๆ ซึ่ง BH เตรียมเปิดเกมรุกเร็ว ๆ นี้แล้วล่ะ…(ล่าสุดได้รับการอนุมัติจากที่ประชุมผู้ถือหุ้นเมื่อวันที่ 28 เม.ย.เรียบร้อยแล้ว)
ก็คงมาช่วยชดเชยรายได้จากโรงพยาบาลที่หายไปได้ไม่มากก็น้อย…
แต่เอ๊ะ..!! ดูสภาพ BH เป็นอย่างนี้…มันทำให้นึกถึง บริษัท กรุงเทพดุสิตเวชการ จำกัด (มหาชน) หรือ BDMS ก็น่าจะมีสภาพไม่ต่างกัน…จริงมั้ย..!!
…อิ อิ อิ…